**Előterjesztés**

**A közterületek filmforgatási célú használatáról szóló rendelet elfogadása**

Tisztelt Képviselő Testület!

Tisztelt Bizottság!

A mozgóképről szóló 2004. évi II. törvény (a továbbiakban: Mktv.) 34.§ (5) bekezdése alapján a települési önkormányzat a tulajdonában álló közterületek filmforgatási célú használatával kapcsolatos egyes feltételeket rendeletben szabályoz.

A jogalkotásról szóló 2010. évi CXXX. törvény 5. § (4) bekezdése szerint a felhatalmazás jogosultja a jogszabályt köteles megalkotni, feltéve, hogy a felhatalmazást adó jogszabályból kifejezetten más nem következik.

Településünkön nem gyakori a filmforgatás, de a törvény előírásoknak eleget kell tenni, ezért szükségessé vált a minimális szabályok megalkotása.

Fentiek alapján kérem a Tisztelt Képviselő-testület tagjait, hogy a rendelet-tervezetet megvitatni és elfogatni szíveskedjenek!

**TERVEZET**

**Litér Község Önkormányzat Képviselő-testületének**

**…../2017. (…....) önkormányzati rendelete**

**az Önkormányzat tulajdonában álló közterületek filmforgatási célú használatára vonatkozó helyi szabályairól**

Litér Község Önkormányzatának Képviselő-testülete a mozgóképről szóló 2004. évi II. törvény 37. § (4) bekezdésében kapott felhatalmazás alapján, a mozgóképről szóló 2004.évi II. törvény 34.§ (5) bekezdésében meghatározott feladatkörében eljárva a következőket rendeli el:

**1.§** Litér Község Önkormányzata tulajdonában lévő közterületeknek a mozgóképről szóló törvény szerinti filmalkotás forgatása céljából történő igénybevételére (a továbbiakban: filmforgatás) e rendelet szabályait kell alkalmazni.

**2.§** (1) A Mozgóképről szóló 2004. évi II. törvény (a továbbiakban: Mktv.) 35.§ (1) bekezdésében foglalt hatósági szerződés abban az esetben hagyható jóvá, ha a kérelmező a következő feltételek teljesítését vállalja a hatósági szerződésben:

a) az eredeti állapot helyreállítását,

b) az igénybe vett közterület és a közterületen elhelyezett tárgyak rendben- és tisztán tartását,

c) a keletkezett hulladék elszállításáról való gondoskodást,

d) a filmforgatással érintett lakosság és vállalkozás tájékoztatását a filmforgatással kapcsolatos lényeges információkról,

e) az esetleges forgalomkorlátozásokról tájékoztató megjelentetését a liter.hu honlapon, továbbá

f) a filmforgatás miatti vagy azzal összefüggésbe hozható esetleges károk megtérítését, beleértve a harmadik személy által az önkormányzat felé érvényesített kárt is.

**3.§** A filmforgatást akadályozó, de a kérelmezőnek nem felróható, valamint a rendkívüli természeti események esetén az akadály elhárulása után az esetleges kárelhárítást vagy helyreállítást követő 10 munkanapon belül biztosítja újra a közterületet olyan időtartamban, ameddig a filmforgatás akadályozva volt.

**4.§** (1) A fizetendő közterület használat díja megegyezik az Mktv. 3. mellékletében foglalt díjtételek mindenkori mértékével. A filmforgatás céljából történő közterület-használat csak a díjnak egy összegben, az önkormányzat számlájára történő megfizetését követően kezdhető meg.

(2) A kérelmező a közterület-használati díj megfizetése alól kizárólag abban az esetben mentesíthető, ha a filmalkotás közérdekű célt szolgál. A közérdekű célt a Litéri Közös Önkormányzati Hivatal jegyzője igazolja a közterület-használatra vonatkozó kérelem benyújtását megelőzően. Közérdekű célnak minősül különösen, ha a film fogatásának célja Litér történelmének, kulturális örökségének, egyházi életének, gazdasági, tudományos, művészeti értékeinek, sportjának, kulturális életének, közművelődési kínálatának, közösségi színtereinek, civil szervezeteinek és tevékenységüknek az épített és természeti környezet értékeinek, turisztikai nevezetességeinek bemutatása, továbbá oktatási, tudományos vagy ismeretterjesztési célok érdekében végzett filmforgatás.

(3) A rendelet alkalmazásában, filmforgatás szempontjából turisztikailag kiemelt területnek számít Litéren a Református Templom, a Hősi Emlékmű, Közpark, Litéri Református Általános Iskola Kastély épülete, Ertl Pálné Művelődési Ház előtti közterület.

(4) A közterület-használat együttesen (forgatási helyszín, technikai kiszolgálás, stáb-parkolás) nem haladhatja meg a teljes közterület 80%-át. Ezen belül a technikai kiszolgálás és stáb parkolás céljára történő közterület-használat nem haladhatja meg a teljes közterület-használat 40%-át.

**5.§** A filmforgatás célú közterület-használattal összefüggő, Mktv.-ben meghatározott képviselő-testületi hatásköröket a polgármester gyakorolja.

**6.§** Ez a rendelet a kihirdetést követő napon lép hatályba.

Litér, 2017. november 16.

Szedlák Attila sk                                                     Bencze Éva sk

polgármester                                                           jegyző

**ÁLTALÁNOS INDOKLÁS**

A mozgóképről szóló 2004. évi II. törvény felhatalmazza a települési önkormányzat képviselő-testületét, hogy a tulajdonában álló közterületek filmforgatási célú használatával kapcsolatos egyéb feltételeket hely rendeletben szabályozza.

**RÉSZLETES INDOKLÁS**

Litér Község Önkormányzat Képviselő-testülete a mozgóképről szóló 2004. évi II. törvényben kapott felhatalmazás alapján megalkotta a közterületek filmforgatási célú használatáról szóló önkormányzati rendeletét.

Ennek keretében meghatározta a forgatást akadályozó, de a kérelmezőnek nem felróható, valamint a rendkívüli természeti események esetére vonatkozó feltételeket, a közterület használatért fizetendő díjtételeket, továbbá mentességre vonatkozó szabályokat, a turisztikai szempontból kiemelt közterületek körét, a hatósági szerződés jóváhagyásának feltételeit, illetve a hatáskör gyakorlóját.

**HATÁSTANULMÁNY**

1. **A rendelet társadalmi, gazdasági, költségvetési hatásai**

A rendelet társadalmi, gazdasági, költségvetési hatása nincs.

1. **Környezeti és egészségi következmények**

A rendeletben foglaltaknak környezeti és egészségügyi következményei nincsenek

1. **Adminisztratív terheket befolyásoló hatásai**

A rendelet alkalmazása az adminisztratív terheket nem befolyásolja.

1. **A rendelet megalkotásának szükségessége, a rendeletalkotás elmaradásának várható következményei**

A rendelet megalkotását a jogszabályi változásoknak történő megfeleltetés indokolja.

1. **A rendelet alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges feltételek rendelkezésre állnak.